Na osnovu člana  38 stav 1 tač. 2 i 30 Zakona o lokalnoj samoupravi ("Službeni list Crne Gore", br. 2/18, 34/19, 38/20, 50/22, 84/22, 81/25 i 98/25), člana 35  stav 1 tačka 9 i člana 38 stav 1 Statuta opštine Nikšić („Službeni list CG - Opštinski propisi“, br. 31/18, 21/23, 62/25 i 42/25), Skupština opštine Nikšić, na sjednici održanoj ________2026.godine, donijela je
ODLUKU 
o davanju saglasnosti za zaključenje Ugovora o regulisanju međusobnih prava i obaveza između Opštine Nikšić, DOO "BIG MNE" Podgorica i DOO "Squarefield Center" Podgorica

Član 1

Daje se saglasnost za zaključenje Ugovora o regulisanju međusobnih prava i obaveza između opštine Nikšić, Društva sa ograničenom odgovornošću "BIG MNE" Podgorica i Društva sa ograničenom odgovornošću "Squarefield Center" Podgorica, čiji je nacrt sastavni dio ovog prijedloga.

Član 2

Ovlašćuje se predsjednik Opštine da u ime Opštine Nikšić zaključi Ugovor iz člana 1 ove Odluke.
Član 3

Ova odluka stupa na snagu osmog dana od dana objavljivanja u "Službenom listu Crne Gore- Opštinski propisi ". 


Broj: 01-030-  
Nikšić, 	2026.godine

                             SKUPŠTINA OPŠTINE NIKŠIĆ 
                                                                                           
          									               P R E D S J E D N I K
                                                                                                	                          Milica Lalatović Žižić,s.r.


















Obrazloženje 

Pravni osnov za donošenje ove odluke je sadržan u članu 38 stav 1 tačka 2 Zakona o lokalnoj samoupravi („Službeni list CG“, br. 2/18, 34/19, 38/20, 50/22, 84/22, 81/25 i 98/25) kojim je propisano da u okviru sopstvenih nadležnosti Skupština donosi propise i druge opšte akte dok je tačkom 30 istog člana propisano da Skupština vrši i druge poslove utvrđene zakonom i statutom. 
 Članom 35 stav 1 tačka 9 Statuta Opštine Nikšić („Službeni list CG - Opštinski propisi“, br. 31/18, 21/23, 62/25 i 42/25) određeno je da Skupština raspolaže imovinom, a članom 38 stav 1 Statuta opštine Nikšić propisuje se koje akte Skupština donosi u vršenju poslova iz svog djelokruga.

Razlozi za donošenje 

DOO "BIG MNE" Podgorica obratilo se predsjedniku opštine Nikšić zahtjevom broj 02-031-2423 od 10.07.2026.godine za zaključenje Ugovora o regulisanju međusobnih prava i obaveza između Opštine Nikšić, DOO "BIG MNE" Podgorica i DOO "Squarefield Center" Podgorica.
[bookmark: _GoBack]Naime, opština Nikšić je dana 18.03.2025. godine sa "BIG MNE" Podgorica, kao sa najpovoljnijim ponuđačem po Javnom pozivu za prikupljanje ponuda radi prodaje  građevinskog zemljišta u obuhvatu  Generalnog urbanističkog rješenja Izmjena i dopuna Prostorno-urbanističkog plana opštine Nikšić za potrebe izgradnje poslovnog objekta, koji je objavljen u Dnevnom listu »Pobjeda« od 07.02.2025.godine,  zaključila Ugovor o kupoprodaji građevinskog zemljišta. Predmet Ugovora je bilo zemljište  ukupne površine 42.201m2, koju čine katastarska parcela broj 3173/1-građevinska parcela površine 241m2 i katastarska parcela broj 3177/2-građevinska parcela površine 64m2,upisane u listu nepokretnosti broj 145 KO Nikšić, kao svojina Države Crne Gore sa pravom raspolaganja opštine Nikšić i katastarska parcela broj 3176/1-građevinska parcela površine 41.896m2  upisana u listu nepokretnosti broj 3624 KO Nikšić, kao svojina Države Crne Gore sa pravom raspolaganja opštine Nikšić.  Na predmetnom zemljištu  investitor je preuzeo obavezu da sagradi  poslovni objekat, spratnosti P+1,u osnovi maksimalne površine 12.642 m2, koja je minimalna vrijednost investicije cc 12.000.000 €, uz obavezu obezbjeđivanja najmanje 150 radnih mjesta. 
Nakon zaključenja ugovora, privredno društvo "BIG MNE" DOO Podgorica je sprovelo postupak statusne promjene – odvajanje uz osnivanje novog privrednog društa DOO "Squarefield Center" Podgorica, koji postupak restrukturiranja je okončan i evidentiran u Centralnom registru privrednih subjekata o čemu su izdata rješenja broj 5-1336536/001 i broj 5-0909872/013 od 11.09.2025.godine. Shodno ovim Odlukama kod Uprave za nekretnine-PJ Nikšić na novoosnovano privredno društvo prenijeto je pravo svojine na predmetnim nepokretnostima, o čemu je pomenuta Uprava donijela Rješenje broj 919-103-UPI-3492/2025 od 09.10.2025.godine.
Kako bi se formalno-pravno izvršilo usklađivanje ugovornih odnosa sa sprovedenim statusnim promjenama, te produžili rokovi za prijavu građenja i izgradnju objekta usljed objektivnih tehničkih i regulatornih okolnosti, predloženo je zaključenje ovog Ugovora o regulisanju međusobnih prava i obaveza.
Odredbama Zakona o obligacionim odnosima ("Službeni list Crne Gore", br. 47/08, 04/11, 22/17, 124/24, 94/26 i 117/26)   propisano je da svaka strana u dvostrano obaveznom ugovoru može, ako na to pristane druga strana, ustupiti ugovor nekom trećem licu, koje time postaje nosilac svih njenih prava i obaveza iz tog ugovora.
Prilikom pristupanju produženja roka za prijavu građenja i izgradnje objekta, uzete su u obzir sve okolnosti koje su pratile realizaciju predmetne investicije, pa se produženje pomenutog roka ocjenjuje kao opravdano, osnovano i nužno radi omogućavanja završetka započetih aktivnosti i realizacije investicije u skladu sa važećim propisima.
Naime, u toku realizacije ugovornih obaveza nastupile su okolnosti koje objektivno nijesu zavisile od volje Kupca niti su mogle biti otklonjene njegovim postupanjem. Prije svega, izrada Elaborata, koji predstavlja neophodnu osnovu za dalju izradu projektne dokumentacije i podnošenje prijave građenja, zahtijevala je određeni period stabilnih klimatskih uslova, optimalne vlažnosti zemljišta i odsustva ekstremnih atmosferskih uticaja,  koje okolnosti su neposredno uticale na dinamiku izrade Elaborata i predstavljale su objektivno ograničenje za njegovo pravovremeno okončanje.
Posebno treba imati u vidu da predmetni Elaborat nije predstavljao formalnost, već obaveznu stručnu podlogu bez koje nije bilo moguće nastaviti postupak izrade projektne dokumentacije i sprovesti postupak prijave građenja. Stoga vrijeme potrebno za njegovu kvalitetnu i potpunu izradu ne može biti pripisano neaktivnosti ili nepostupanju Kupca, već predstavlja posljedicu objektivnih tehničkih i prirodnih okolnosti.
Dakle, zaključenjem ovog Ugovora postiže se jasnoća u pogledu ugovornih odnosa, potvrđuje status DOO "Squarefield Center" Podgorica kao pravnog sljedbenika, produžavaju rokovi u skladu sa realnim okolnostima, a istovremeno se ne umanjuju niti mijenjaju suštinske obaveze investitora prema Opštini Nikšić. Posebno je značajno što DOO "BIG MNE" Podgorica zadržava solidarnu odgovornost za izvršenje obaveza, čime se dodatno štite imovinsko-pravni interesi Opštine Nikšić. 
Sa svega iznesenog predlažemo da Skupština opštine Nikšić usvoji ovaj Predlog odluke o davanju saglasnosti za zaključenje Ugovora o regulisanju međusobnih prava i obaveza između Opštine Nikšić, DOO "BIG MNE" Podgorica i DOO "Squarefield Center" Podgorica.

